《次韵李明府追和苏黄门鸂鶒池》
宋代·汪晫

池上先生诗句香，得公诗句更揄扬。
精神相对陈圭瓒，意气潜交治镆将。
贤令旧容老文学，山农今见谪仙郎。
百年剩喜风流续，未有名禽首屡昂。

作者简介：（1162—1237）徽州绩溪人，字处微。幼丧父，事母及祖母甚孝。宁宗开禧中曾游京师，后栖隐山中，结庐名环谷。郡守闻其博学多通，欲见之，以编氓辞。卒，门人私谥康范先生。尝辑《曾子全书》、《子思子全书》。有《康范诗集》。